**TIRE VA QOʻSHTIRNOQNING QO’LLANISH HOLATLARI («DUNYONING ISHLARI» QISSASI ASOSIDA)**

*Ilmiy rahbar JDPI O‘zbek tili va adabiyoti fakulteti*

*O’qituvchisi Xoldorova Shohista Azamjon qizi,*

*JDPI O‘zbek tili va adabiyoti fakulteti talabasi*

*Mizomova Farida Abror qizi*

Gap va nutqning maʼnosiga katta taʼsir koʻrsatuvchi vositalardan biri bu – tinish belgilaridir. Tinish belgilarining qoʻllanish oʻrinlarining almashinishi ham gapning mazmuniga katta taʼsir koʻrsatadi. Masalan, quyidagi ikki gapning mazmuniga eʼtibor qarataylik:

* Siz odam emassiz, eshak.
* Siz – odam, emassiz eshak.

Birinchi gap haqorat maʼnosidaligi yaqqol anglashilayotgan boʻlsa, ikkinchi gap birinchi gapning tamoman teskarisi.

Tinish belgilarini tilshunoslikda punktuatsiya boʻlimi oʻrganadi.

Punktuatsiya termini lotincha «punctum» soʻzidan olingan boʻlib, aslida nuqta, oʻrin, joy tushunchalari bilan bogʻlangan boʻlsa ham, tilshunoslik nutq oqimidagi intonatsion-prasodik toʻxtamlarni, yozuvda ifodalanadigan shartli belgilar yigʻindisini (tinish belgilarini) anglatadi.[3].

Barchamiz bilamizki, har bir narsaning oʻz kelib chiqish tarixi, etimologiyasi mavjud boʻladi. Tire va qoʻshtirnoq ham oʻziga xos kelib chiqish tarixiga ega boʻlib, bu ikkala tinish belgilari ham oʻzbek yozuvida yaqin oʻtgan asrlardan qoʻllanila boshlagan.

Tire (frans. tiret – chiziqcha; choʻziq narsa ) – hozirgi oʻzbek tilida keng qoʻllaniladigan, gorizantal chiziqcha (–) shaklidagi tinish belgisi. Tire rus yozuvida XVIII asrdan, oʻzbek yozuvida esa XIX asrning 70-yillaridan qoʻllana boshlagan [4].

Qoʻshtirnoq – oʻzbek tilida keng qoʻllaniladigan, koʻp (toʻrt) elementli, qoʻshaloq holda ishlatiladigan chegaralovchi tinish belgisi. Uning umumiy meʼyor hisoblangan grafik shakli **«»** yoki **„ ”** dan iborat boʻlib, nashriyot ishlarida **“ ”** shaklida ham qoʻllanadi. Ushbu tinish belgisi oʻzbekcha matnlarda 1886-yildan «Turkiston viloyatining gazeti» sahifalarida qoʻllana boshlagan [4].

Tire tinish belgisi quyidagi hollarda ishlatiladi.

1. Ot kesim ot, son, olmosh, harakat nomi, taqlidiy so‘zlar yoki ular hokim bo‘lgan so‘z birikmalari bilan ifodalanib, bog‘lamasiz qo‘llanganda ega va kesim orasiga tire qo‘yiladi [1. 69-bet]:

*Qizli uy – bozor. Shoh ham keladi, gado ham. Birovning eshigiga kelgan odamni xafa qilish gunoh. Bayram degani shuki, hammamiz yasanamiz. Bu – birinchidan. Toʻgʻri, dadam hammamizga bosh-oyoq kiyim qilib berolmaydi* [2. 55-115-bet].

Ushbu misolimizdagi ” *Qizli uy – bozor gapida”*uy va bozor so’zlari ega va ot kesimlik munosabatida shakllanganligi uchun hamda bog’lama mavjud emasligidan tire qo’yilgan.Keyingi tirening qo’yilishi esa **BU** ko’rsatish olmoshining kuchli ta’kid ohangini ifodalashi bilan bog’liqdir.

*‘*

2. Gapda uyushiq bo‘laklardan keyin kelgan umumlashtiruvchi so‘zdan oldin tire qo‘yiladi:[1. 71-bet].

*Uyida qaysi sholchaga xokandozdan choʻgʻ tushib, qancha joyi kuygani, qaysi oʻgʻli sholgʻomni yomon koʻrishi, qaysi qizining sochiga sirka oralagani – hammasini birpasda mahallaga yoyib chiqadi. Shibilgʻoni deysizmi, shakarangur deysizmi, echkiemarmi – hammasi shu bogʻda boʻlardi* [2. 46-60-bet].

Yuqoridagi misolimizda esa *shibilgʻon, shakarangur, echkiemar* so’zlari uyushiq bo’lak vazifasida kelib ,ulardan keyin *hammasi* so’zi kelib umumlashtiruvchi bo’lak vazifani bajarmoqda.Shuning uchun ham uyushiq bo’laklar va umumlashtiruvchi so’zlarni ajratish uchun tiredan foydalanyapmiz.

3. Gapda aniqlashtirish, izohlash mazmunidagi ajratilgan bo‘laklardan oldin tire qo‘yilishi mumkin [1. 72-bet]:

*Dadam eski paxtaligini kiyib, kechqurungi smenaga ishga joʻnadi. Biz – aka-ukalarga jon kirdi* [2. 55-bet]. Ushbu misolimizda **biz** so’zini aniqlashtirish,uning tarkibiga kimlar kirganligini bilish uchun ham undan keyin tire qo’yilgan.Biz,ya’ni aka-ukalarga jon kirdi shaklida ham qo’llasak bo’ladi.

4. Ajratilgan bo‘laklarni gapda alohida ta’kidlash zarurati bo‘lganda, ular har ikki tomonidan tire bilan ajratilishi mumkin [1. 72-bet]:

*Toy hammadan uzoqdan – Beshqo‘rg‘ondan – o‘ziga o‘xshash yuvosh sigirini oldiga solib kelardi. Oyim ko‘p tayinlagani uchun* *biz – bolalar – unga tegmasdik* [2. 40-53-bet].

5. Kirish va kiritma birliklar gapda har ikki tomonidan tire bilan ajratilishi mumkin [1.72-bet]:

*Agar dunyoda ikkita beozor odam boʻlsa bittasi Ermon buva. Agar dunyoda ikkita beozor odam boʻlsa yana bittasi – Ermon buvaning kampiri – Habiba buvi* [2. 65-bet].

7. Bog‘lovchisiz qo‘shma gap qismlari orasida sabab-oqibat, asos-xulosa munosabati ifodalanganda, ular orasiga tire qo‘yiladi [1. 73-bet]:

*Qarasam, oshxona tomondan gup-gup etgan tovush kelyapti – oyim o‘g‘irda tolqon qilyapti* [2. 21-bet].

8. Ko‘chirma gapli qo‘shma gaplarda muallif gapidan oldin tire qo‘yiladi [1. 74-bet]:

– *Yura qol, – oyim yelkamga qoqdi. – Soching oʻsib rangini siqib yuboribdi.*

*– Mashinada ola qoling , – dedi oyim* [2. 59-bet].

9. Dialoglarning replikalari ketma-ket bir qatorda emas, balki ulaming har biri alohida abzas shaklida yangi qatordan berilsa, replikalar oldidan tire qo‘yiladi [1. 74-bet].

*– Klava xola meni «durochka» dedi.*

*– Nima qiluvding?*

*– Samokatni tez uchirganmishman.*

*– Ha, endi,oʻzing ham tez uchmagin-da…* [2. 95-bet]

Qoʻshtirnoq belgisi quyidagi hollarda ishlatiladi:

1.Har biri alohida abzas ko‘rinishida yangi qatordan emas, balki ketma-ket bir qatorda berilgan dialog replikalari shaklidagi ko‘chirma gap qo‘shtirnoqqa olinadi [1. 82-bet]. «*Kampirim bechora dunyoga kelib nima koʻrdi. Hech boʻlmasa oʻzi koʻrmaganini arvohi koʻrsin, Oltmishvoyim kelganda amallab boshqa sigir olarmiz», debdi* [2. 82-bet].

2. Turli manbalardan olingan iqtiboslar qo‘shtirnoq ichida beriladi [1. 82-bet]: *Keyin hassani chertib xirgoyi qiladi: «Tolda chumchuq sayraydi, Koʻrsam koʻnglim yayraydi»* [2. 70-bet].

3. Ichki nutq shaklidagi birliklar (o‘y-xayol, mulohaza, tasavvur kabi) qoʻshtirnoqqa olinadi [1. 82-bet]: *Koʻzimga yosh quyilib kelar, butun sinfga, butun maktabga eshittirib hayqirgim kelardi: «Men emas, oʻzi otdi, oʻzi sindirdi! Ishonmasanglar choʻntagini qaranglar!» Shunday degim kelardi-yu, negadir ovozim ovozim chiqmasdi* [2. 31-bet]. Ushbu misolimizda ham *: «Men emas, oʻzi otdi, oʻzi sindirdi! Ishonmasanglar choʻntagini qaranglar!»* kabi jumlalar qahramonning ichki nutqi bo’lib,tashqi nutqi emasligini ifodalash uchun ham qo’shtirnoqqa olinib ifodalangan.

4. Gapda odatdagi ma’nosidan boshqa ma’noda qo‘llangan, shuningdek, eski, yangi yoki chet so‘zlar qo‘shtirnoqqa olib beriladi [1. 82-bet]: *Bunday «maqtovlar» Shayxni battar jazavaga soladi. Onamning yosh boladek birovning mashinasiga tushib «kataysa» qilishi menga erish tuyuldi. Onamning «sezgir koʻngli» qiziq. Hamisha yaxshilikni «karomat» qiladi* [2. 38,40,86-betlar].Ushbu gapda *«maqtovlar»,«sezgir koʻngli»«karomat»,*kabi jumlalar ko’chma ma’noda qo’llanilib,salbiy baho ottenkasiga ega bo’lib kelmoqda.Agar qo’shtirnoq qo’llanilmaganda uni biz o’z ma’noda qabul qilib,ijobiy mazmunda tushungan bo’lar edik. *«Kataysa»* so’zi esa chet so‘z bo’ganligi uchun ham qo’shtirnoqqa olingan.

5. Turli asarlarning, shuningdek, kitob, gazeta, jurnallarning nomlari, sarlavhalar alohida olinganda emas, balki matnda qo‘llanganda, qo‘shtirnoqqa olinadi [1. 83-bet]: *Dutorga hech kim qoʻl tegizolmas,dadam doim uni hujrasida saqlar,baʼzan kechqurunlari «Dilxiroj», «Toʻrgʻay», «Qari navo», yana allaqanday kuylarni chalib oʻtirishni yaxshi koʻrardi. Iloji boʻlsa, «Tarzan» kinosiga tushamiz* [2.115,183-bet].

6. Turli mahsulotlarning shartli nomlari qo‘shtirnoqqa olinadi [1. 83-bet]:

*Bultur bahorda eshigimiz oldidagi gullarni sugʻorayotgan edim ,yap-yangi «Moskvich» kelib toʻxtadi. – Muborak chevar desangiz hamma taniydi. «Zinger» mashinalari bor* [2. 39,54-bet].

Guvohi boʻlganingizdek, tinish belgilari gap mazmunida katta ahamiyat kasb etadi. Biz yuqorida bor yoʻgʻi ikkita tinish belgilarining gaplarda ishlatilishi va gap mazmuniga taʼsirini koʻrib chiqdik.Ularning qo’llanilish holatlari gapning mazmuni,uslubiyati va grammatik shakllanishiga ham o’z ta’sirini o’tkaza oladi. Koʻrib turganingizdek, ular yozma nutqimizda juda katta ahamiyatga ega va buni oʻquvchi yoshlarga oʻrgata olish hamda ulardan o’rinli va maqsadli foydalana bilish muhimdir.

**FOYDALANILGAN ADABIYOTLAR:**

1. Н.М.Маҳмудов, А.П.Мадвалиев, Н.Маҳкамов. Ўзбек тили пунктуациясининг асосий қоидалари. –Тошкент: «O‘zbekiston» НМИУ, 2015. –88 б.

2. Oʻtkir Hoshimov. Dunyoning ishlari: Qissa va hikoyalar. –T.: Yangi asr avlodi, 2019. –336 b.

3. https://hozir.org

4. https://uz.m.wikipedia.org/wiki